31996R1676
L 218/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1676/96 AL COMISIEI
din 30 iulie 1996
de modificare a Regulamentului (CEE) nr. 2454/93 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (1), astfel cum a fost modificat prin Actul de aderare a Austriei, Finlandei și Suediei, în special articolul 249,
întrucât articolul 19 din Regulamentul (CEE) nr. 2913/92 (denumit în continuare „cod”) prevede că pot fi adoptate simplificări în aplicarea reglementărilor vamale; întrucât, în acest context, trebuie să se prevadă o măsură de simplificare în stabilirea anumitor elemente a căror includere sau neincludere în valoarea în vamă este prevăzută în dispozițiile articolelor 32 și 33 din cod;
întrucât trebuie să se procedeze la o rectificare de ordin material a articolului 294 din Regulamentul (CEE) nr. 2454/93 al Comisiei (2), astfel cum a fost modificat ultima dată prin Regulamentul (CE) nr. 482/96 (3);
întrucât, din motive de control vamal, perimetrul desemnat al unui antrepozit vamal trebuie să fie întotdeauna separat în mod vizibil;
întrucât, în cadrul regimului de perfecționare activă, pentru a se asigura că interesele legitime ale industriei comunitare nu sunt afectate de utilizarea în cadrul codului a condițiilor economice 6303, trebuie să se specifice condițiile de utilizare a codului menționat;
întrucât trebuie să se prevadă, în anumite condiții, dispoziții speciale în ceea ce privește încheierea regimului de perfecționare activă pentru anumite produse compensatoare secundare;
întrucât trebuie să se completeze dispozițiile referitoare la aplicarea dobânzilor compensatorii în cadrul regimului de perfecționare activă;
întrucât trebuie să se precizeze dispozițiile aplicabile în caz de plasare sub regimul de perfecționare activă în cadrul sistemului cu rambursare;
întrucât este necesar să se modifice parțial anexa 25 privind cheltuielile aeriene care trebuie încorporate în valoarea în vamă ca urmare a creării unei uniuni vamale cu Turcia;
întrucât Deciziile nr. 1/95 din 26 octombrie 1995 ale comisiilor mixte CE-AELS „tranzit comun - Document Administrativ Unic” au invitat Republica Cehă, Republica Ungaria, Republica Polonia și Republica Slovacă să adere la Convenția din 20 mai 1987 referitoare la regimul de tranzit comun (4) și la Convenția privind simplificarea formalităților în schimburile cu mărfuri (5), întrucât aderarea acestor țări la convenție trebuie să fi avut loc până la 1 iulie 1996;
întrucât nota explicativă din Documentul Administrativ Unic trebuie precizată pentru a se ține cont de Regulamentul (CE) nr. 1172/95 al Consiliului din 22 mai 1995 referitor la statisticile schimburilor de bunuri ale Comunității și ale statelor membre cu țările terțe (6);
întrucât trebuie adaptată reglementarea cu privire la perfecționarea activă pentru a se ține cont de modificările intervenite în ceea ce privește încadrarea tarifară a mărfurilor;
întrucât trebuie să se alinieze terminologia din anexa 78 la noțiunile utilizate în cod;
întrucât, din motive de ordin economic legate de o transpunere eronată a codului din Nomenclatura Combinată, modificarea listei din anexa 87 este oportună;
întrucât măsurile prevăzute în prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
Regulamentul (CEE) nr. 2454/93 se modifică după cum urmează:
1.
Se introduce următorul articol 156a:
„Articolul 156a
(1) Autoritățile vamale pot, la cererea celui interesat, să permită ca:
-
prin derogare de la articolul 32 alineatul (2) din cod, anumite elemente de adăugat la prețul plătit efectiv sau de plătit care nu sunt cuantificabile în momentul nașterii datoriei vamale;
-
prin derogare de la articolul 33 din cod, anumite elemente care nu se includ în valoarea în vamă, în cazul în care sumele totale aferente acestor elemente nu sunt diferite de prețul plătit sau de plătit în momentul nașterii datoriei vamale,
să fie calculate pe baza unor criterii corespunzătoare și specifice.
În acest caz, valoarea declarată în vamă nu este considerată provizorie în conformitate cu articolul 254 a doua liniuță.
(2) Autorizația nu poate fi acordată decât dacă:
(a)
încheierea procedurii prevăzute la articolul 259 reprezintă, în aceste circumstanțe, un cost administrativ disproporționat;
(b)
recurgerea la aplicarea articolelor 30 și 31 din cod devine necorespunzătoare în aceste circumstanțe speciale;
(c)
există motive întemeiate să se considere că valoarea drepturilor de import care urmează să fie percepute în perioada de valabilitate a autorizației nu este mai mică decât valoarea calculată în lipsa acestei autorizații;
(d)
aceasta nu duce la denaturarea concurenței”.
2.
La articolul 294, alineatul (2) se înlocuiește cu următorul text:
„(2) Fiind vorba despre mărfurile încorporate în anexa 40, termenul prevăzut la alineatul (1) este mărit la cinci ani.”
3.
La articolul 540, alineatul (4) se înlocuiește cu următorul text:
„(4) Același amplasament nu poate fi autorizat pentru mai mult de un antrepozit vamal o dată.”
4.
La articolul 552 alineatul (1) litera (a) se adaugă punctul (vii) după cum urmează:
„(vii)
operațiuni succesive de perfecționare, altele decât cele prevăzute la punctele (i)-(vi), astfel cum sunt prevăzute în articolul 557 (cod 6303).”
5.
La articolul 557, teza a doua se elimină.
6.
La articolul 577 alineatul (2), se adaugă litera (f) după cum urmează:
„(f)
atribuirea unei destinații vamale admise pentru produsele compensatoare secundare a căror distrugere sub control vamal este interzisă din motive de mediu.
În acest caz trebuie dovedit că încheierea regimului vamal în conformitate cu normele normale nu este posibilă sau că din punct de vedere economic este imposibilă.”
7.
Articolul 589 se modifică după cum urmează:
(a)
La alineatul (2), prima liniuță se înlocuiește cu următorul text:
„-
în cazul nașterii unei datorii vamale pentru a permite acordarea unui tratament tarifar preferențial prevăzut în cadrul acordurilor încheiate între Comunitate și anumite țări terțe cu ocazia importului din cadrul acestora din urmă,”.
(b)
La alineatul (4), litera (b) se modifică după cum urmează:
-
primul paragraf se înlocuiește cu următorul text:
„Dobânzile se aplică pe lună și pentru perioada cuprinsă între prima zi a lunii următoare celei în care s-a efectuat prima plasare sub regim vamal a mărfurilor de import pentru care a avut loc încheierea regimului și ultima zi a lunii în care se naște datoria vamală. În cazul unei puneri în liberă circulație, solicitată în conformitate cu articolul 128 alineatul (4) din cod, perioada de luat în considerare este cea dintre prima zi din luna următoare celei în care s-a efectuat remiterea sau rambursarea drepturilor în discuție și ultima zi a lunii în cursul căreia se naște datoria vamală.”;
-
al cincilea paragraf se înlocuiește cu următorul text:
„Simplificarea menționată anterior, care nu este autorizată de către autoritățile vamale decât cu condiția să fie posibil controlul perioadei de circulație a stocurilor, se poate aplica de asemenea pentru eventuala durată de antrepozitare a produselor compensatoare la care se aplică această simplificare.”
8.
Articolul 624 se înlocuiește cu următorul text:
„Articolul 624
Procedurile prevăzute pentru punerea în liberă circulație în cadrul sistemului cu rambursare sunt aplicabile mărfurilor de import, indiferent dacă s-a recurs sau nu la compensarea prin echivalent.”
9.
La articolul 648 alineatul (1) se adaugă litera (d) după cum urmează:
„(d)
informațiile referitoare la cazurile de aplicare a articolului 577 litera (f) indicând circumstanțele speciale care împiedică o încheiere normală și condițiile impuse asupra produselor în cauză.”
10.
Anexa 25 se modifică în conformitate cu anexa I la prezentul regulament.
11.
Anexa 37 se modifică în conformitate cu anexa II la prezentul regulament.
12.
Anexa 38 se modifică în conformitate cu anexa III la prezentul regulament.
13.
Anexa 77 se înlocuiește cu anexa IV la prezentul regulament.
14.
Anexa 78 se modifică în conformitate cu anexa V la prezentul regulament.
15.
Anexa 79 se înlocuiește cu anexa VI la prezentul regulament.
16.
Anexa 87 se modifică în conformitate cu anexa VII la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 iulie 1996.